b'\n_START_ARTICLE_\nFranz Schwede\n_START_SECTION_\nBiografija\n_START_PARAGRAPH_\nGim\xc4\x97 1888\xc2\xa0m. kovo 5 d. Drevernoje. T\xc4\x97vas Eduardas \xc5\xa0ved\xc4\x97 (Eduard Schwede), motina Frederika Vitkauskait\xc4\x97 (Friedericke Wittkowsky). Jaunyst\xc4\x97je mok\xc4\x97si dirbti su stakl\xc4\x97mis. 1906\xc2\xa0m. prad\xc4\x97jo dirbti ma\xc5\xa1inistu Vokietijos imperijos karo laivyne. Pirmojo pasaulinio karo pabaigoje buvo paauk\xc5\xa1tintas iki techniko. 1919\xc2\xa0m. pateko \xc4\xaf brit\xc5\xb3 nelaisv\xc4\x99 ir kai buvo paleistas v\xc4\x97l \xc4\xafstojo \xc4\xaf Vokietijos kariuomen\xc4\x99, ta\xc4\x8diau po Versalio sutarties suma\xc5\xbeinus Vokietijos kariuomen\xc4\x99 iki 100.000 \xc5\xbemoni\xc5\xb3 buvo paleistas ir prad\xc4\x97jo dirbti lentpj\xc5\xabv\xc4\x97je Sankt Andreasberge. 1922\xc2\xa0m. kovo m\xc4\x97nes\xc4\xaf prad\xc4\x97jo dirbti meistru Koburge, kur \xc4\xafsitrauk\xc4\x97 \xc4\xaf patriotin\xc4\x99 ir antisemitin\xc4\x99 Deutschv\xc3\xb6lkischer Schutz und Trutzbund organizacij\xc4\x85._NEWLINE_1922\xc2\xa0m. spalio m\xc4\x97nes\xc4\xaf buvo vienas i\xc5\xa1 Vokietijos nacionalsocialistin\xc4\x97s darbinink\xc5\xb3 partijos Koburgo skyriaus \xc4\xafk\xc5\xabr\xc4\x97j\xc5\xb3. Po met\xc5\xb3 tapo \xc5\xa1io skyriaus vadu, kuriam priklaus\xc4\x97 apie 800 \xc5\xbemoni\xc5\xb3. Jo iniciatyva Koburgo mieste buvo organizuojami antisemitiniai i\xc5\xa1puoliai, kuriuos vykd\xc4\x97 Sturmabteilung smogikai. 1924\xc2\xa0m. Koburgo miesto tarybos rinkimuose naci\xc5\xb3 partija surinko 14,3\xc2\xa0% bals\xc5\xb3 ir gavo tris mandatus taryboje, i\xc5\xa1 kuri\xc5\xb3 vien\xc4\x85 u\xc5\xbe\xc4\x97m\xc4\x97 F. \xc5\xa0ved\xc4\x97. 1926\xc2\xa0m. jo iniciatyva buvo \xc4\xafkurtas pirmasis regioninis naci\xc5\xb3 partijai priklausantis propogandinis laikra\xc5\xa1tis. 1929\xc2\xa0m. buvo i\xc5\xa1mestas i\xc5\xa1 miesto tarybos d\xc4\x97l antisemitini\xc5\xb3 provokacij\xc5\xb3, ta\xc4\x8diau 1929\xc2\xa0m. bir\xc5\xbeelio m\xc4\x97nes\xc4\xaf \xc4\xafvykus naujiems rinkimams naci\xc5\xb3 partija laim\xc4\x97jo 13 mandat\xc5\xb3 i\xc5\xa1 25 ir taip Koburgo miestas tapo pirmuoju miestu visoje Vokietijoje, kur naci\xc5\xb3 partijos nariai sudar\xc4\x97 daugum\xc4\x85 miesto taryboje. 1930\xc2\xa0m. tapo Bavarijos landtago nariu. 1930\xc2\xa0m. rugpj\xc5\xab\xc4\x8dio 28 d. buvo i\xc5\xa1rinktas miesto tre\xc4\x8diuoju burmistru taip tapdamas pirmuoju naci\xc5\xb3 partijos nariu pasiekusiu tok\xc4\xaf auk\xc5\xa1t\xc4\x85 post\xc4\x85, tais pa\xc4\x8diais metais buvo i\xc5\xa1rinktas antruoju burmistru, o 1931\xc2\xa0m. lapkri\xc4\x8dio 16 d. pirmuoju burmistru._NEWLINE_B\xc5\xabdamas miesto burmistru 1931\xc2\xa0m. sausio 18 d. \xc4\xafsak\xc4\x97 ant miesto rotu\xc5\xa1\xc4\x97s pakabinti svastik\xc4\x85, taip Koburgas tapo pirmuoju Vokietijos miestu kuriame ant valstybin\xc4\x97s \xc4\xafstaigos pastato buvo i\xc5\xa1kelta svastika. 1932\xc2\xa0m. spalio 16 d. F. \xc5\xa0ved\xc4\x97s iniciatyva Koburgo miestas tapo pirmuoju miestu Vokietijoje, kuris paskelb\xc4\x97 Adolf\xc4\x85 Hitler\xc4\xaf miesto garb\xc4\x97s pilie\xc4\x8diu. 1933\xc2\xa0m. sausio m\xc4\x97nes\xc4\xaf naci\xc5\xb3 partijai laim\xc4\x97jus rinkimus Vokietijoje, F. \xc5\xa0ved\xc4\x97 buvo tiesiogiai paskirtas Koburgo miesto meru bei Reichstago nariu. 1933\xc2\xa0m. kovo m\xc4\x97nes\xc4\xaf jo iniciatyva mieste prasid\xc4\x97jo pogromai prie\xc5\xa1 \xc5\xbeydus ir politinius oponentus. 1934\xc2\xa0m. bir\xc5\xbeelio 21 d. paskirtas Pamario provincijos gauleiteriu. 1934\xc2\xa0m. liepos 1 d. paskirtas \xc5\xbdemutin\xc4\x97s Bavarijos ir Auk\xc5\xa1tutinio Pfalco regiono vadovu. 1937\xc2\xa0m. paskirtas Grupenfiureriu, o 1938\xc2\xa0m. Obergrupenfiureriu. 1938\xc2\xa0m. lapkri\xc4\x8dio 9 d. vykstant Kri\xc5\xa1tolin\xc4\x97s nakties pogromams F. \xc5\xa0ved\xc4\x97 pri\xc5\xbei\xc5\xabr\xc4\x97jo kad visos Pamario provincijos sinagogos b\xc5\xabt\xc5\xb3 suniokotos. Kit\xc4\x85 dien\xc4\x85 jo iniciatyva visi \xc5\xa0tetino miesto \xc5\xbeydai vyrai buvo i\xc5\xa1si\xc5\xb3sti \xc4\xaf Oranienburgo koncentracijos stovykl\xc4\x85. 1939\xc2\xa0m. F. \xc5\xa0ved\xc4\x97s iniciatyva Koburgas buvo simboli\xc5\xa1kai apdovanotas titulu \xe2\x80\x9ePirmasis Nacionalsocialistinis miestas Vokietijoje\xe2\x80\x9c. Tais pa\xc4\x8diais metais F. \xc5\xa0ved\xc4\x97 buvo paskelbtas miesto garb\xc4\x97s pilie\xc4\x8diu ir \xc5\xa1alia savo vardo \xc4\xafgavo teis\xc4\x99 naudoti miesto vard\xc4\x85._NEWLINE_Prasid\xc4\x97jus II pasauliniam karui F. \xc5\xa0vedei buvo suteikta itin didel\xc4\x97 vald\xc5\xbeia Pamario provincijoje, kuri\xc4\x85 jis vald\xc4\x97 itin grie\xc5\xbetai ir jam buvo suteikta pravard\xc4\x97 Nero kaip palyginimas \xc4\xaf Neron\xc4\x85. Tik i\xc5\xa1leidus \xc4\xafstatym\xc4\x85 d\xc4\x97l Akcijos T4, kurios metu visiems psichi\xc5\xa1kai nesveikiems \xc5\xbemon\xc4\x97ms tur\xc4\x97jo b\xc5\xabti \xc4\xafvykdyta eutanazija, F. \xc5\xa0ved\xc4\x97 \xc5\xa1i\xc4\x85 program\xc4\x85 vykd\xc4\x97 itin uoliai. Did\xc5\xbeioji dalis \xc5\xbemoni\xc5\xb3 buvo i\xc5\xa1ve\xc5\xbeti \xc4\xaf Noi\xc5\xa1tat\xc4\x85 ir ten su\xc5\xa1audyti. 1940\xc2\xa0m. vasario 12-13 d. apie 1000\xe2\x80\x931300 likusi\xc5\xb3 Pamario provincijos \xc5\xbeyd\xc5\xb3 buvo i\xc5\xa1si\xc5\xb3sti Liublino koncentracijos stovykl\xc4\x85._NEWLINE_1945\xc2\xa0m. sausio 26 d. Raudonoji armija prad\xc4\x97jo karinius veiksmus Pamario provincijoje, ta\xc4\x8diau F. \xc5\xa0ved\xc4\x97 neleido civiliams \xc5\xbemon\xc4\x97ms evakuotis \xc4\xaf vakarus ir u\xc5\xbe atsitraukim\xc4\x85 \xc5\xbemon\xc4\x97s buvo baud\xc5\xbeiami. 1945\xc2\xa0m. kovo 4 d. F. \xc5\xa0ved\xc4\x97 pats paskutin\xc4\x97mis valandomis sugeb\xc4\x97jo i\xc5\xa1plaukti i\xc5\xa1 Zasnico uosto \xc5\xa0l\xc4\x97zvigo-Hol\xc5\xa1teino kryptimi. 1945\xc2\xa0m. gegu\xc5\xbe\xc4\x97s 13 d. F. \xc5\xa0ved\xc4\x97 buvo sulaikytas brit\xc5\xb3 kareivi\xc5\xb3 ir \xc4\xafkalintas. 1948\xc2\xa0m. lapkri\xc4\x8dio 25 d. Bylefeldo teisme buvo nuteistas 9 metams kal\xc4\x97jimo u\xc5\xbe priklausym\xc4\x85 SS-F\xc3\xbchrerkorps. 1951\xc2\xa0m. baland\xc5\xbeio 7 d. Koburgo teisme buvo nuteistas dar 10 met\xc5\xb3 u\xc5\xbe nusikaltimus \xc4\xafvykdytus 1933\xc2\xa0m. kovo m\xc4\x97nes\xc4\xaf. 1956\xc2\xa0m. sausio 24 d. buvo lygtinai paleistas d\xc4\x97l prastos sveikatos. Mir\xc4\x97 1960\xc2\xa0m. spalio 19 d. Koburge.'